b"\n_START_ARTICLE_\nHonest de Nimes\n_START_SECTION_\nHagiografia\n_START_PARAGRAPH_\nHonest era originari de Nimes, noble segons la llegenda. Sense fonament hist\xc3\xb2ric, \xc3\xa9s que va ser batejat per Sadurn\xc3\xad de Tolosa, que, arribat de Roma, comen\xc3\xa7ava el seu viatge de predicaci\xc3\xb3. Junts, van continuar el viatge per a evangelitzar la G\xc3\xa0l\xc2\xb7lia. A Carcassona, el prefecte rom\xc3\xa0 els empreson\xc3\xa0 per\xc3\xb2 un \xc3\xa0ngel els alliber\xc3\xa0. Honest va continuar fins a Pompelon (actual Pamplona), on va aconseguir atraure's el senador Ferm (Firmus), que o b\xc3\xa9 vivia a la ciutat o als seus voltants, o era un dels integrants de l'aristocr\xc3\xa0cia latifundista de la zona (que llavors residien habitualment en les ciutats) probablement per mitj\xc3\xa0 de la seva esposa Eug\xc3\xa8nia. L'esmentat senador va demanar a Honest que fes venir a Pamplona al mateix Sadurn\xc3\xad, no se sap per qu\xc3\xa8. Quan aquest hi arrib\xc3\xa0, van convertir el senador rom\xc3\xa0 Ferm i la seva esposa, entre altres ciutadans, a m\xc3\xa9s dels senadors Fortunat i Faust\xc3\xad (dos altres terratinents de la zona, potser vinculats familiarment a Firmus) i uns milers de bascons (entre deu mil i quaranta mil segons diverses fonts poc rigoroses), entre els quals hi ha el _NEWLINE_fill del senador, Ferm\xc3\xad._NEWLINE_Honest va formar Ferm\xc3\xad i va continuar predicant a la regi\xc3\xb3; envi\xc3\xa0 Ferm\xc3\xad a Tolosa de Llenguadoc, des d'on marxaria cap al nord i esdevindr\xc3\xa0 bisbe d'Amiens i, canonitzat, ser\xc3\xa0 Sant Ferm\xc3\xad. \xc3\x89s improbable que la conversi\xc3\xb3 tingu\xc3\xa9s el car\xc3\xa0cter massiu que se li atribueix a la llegenda. De fet Pompelon no va reunir un nombre significatiu de fidels com per tenir bisbat i Honest va seguir actuant a la zona m\xc3\xa9s com un predicador que com un dirigent espiritual local. _NEWLINE_Segons algunes fonts, Honest va marxar, ja vell, a Tolosa, on mor\xc3\xad pac\xc3\xadficament; altres fonts diuen que Honest va ser martiritzat a Pamplona durant la persecuci\xc3\xb3 d'Aureli\xc3\xa0, cap al 270.\n_START_SECTION_\nVeneraci\xc3\xb3\n_START_PARAGRAPH_\nLa devoci\xc3\xb3 neix a Navarra cap al 1187, quan hi arriba la rel\xc3\xadquia de Sant Ferm\xc3\xad. Abans, nom\xc3\xa9s era venerat a Fran\xc3\xa7a, on alguns temples deien conservar-ne rel\xc3\xadquies: Saint-Denis de Chatre, l'abadia de Yerres (a Versalles) o Sant Serni de Tolosa._NEWLINE_Va ser considerat Ap\xc3\xb2stol de Navarra i el Pa\xc3\xads Basc."